Zuma nie te ‘siek’ vir staatsredeJacob Zuma (Foto: Nic Bothma, Pool via AP) Oudpres. Jacob Zuma sal wel vanjaar se staatsrede bywoon. Die parlement het die oudpresident se bywoning Woensdagoggend op Twitter bevestig. Dít volg nadat dit aanvanklik gelyk het of Zuma die staatsrede gaan misloop te midde van die omstredenheid oor sy klaarblyklike siekte. Maroela Media het verlede week berig dat Zuma nie opgedaag het vir sy hofsaak in die hooggeregshof in Pietermaritsburg nie. ŉ Siektebrief van 1 Militêre Hospitaal is by die hof ingedien, maar die staatsaanklaer het talle vrae oor dié dokument gehad en die hof het dit verwerp. ŉ Lasbrief vir Zuma se inhegtenisneming is gevolglik uitgereik en is van krag indien hy nie op 6 Mei vir die hofsaak opdaag nie. Maroela Media het ook vroeër berig Zuma se regspan het boonop verlede maand aan adjunkhoofregter Raymond Zondo gesê die oudpresident is te siek om voor die Zondo-kommissie te verskyn. Zondo het ’n aansoek van die kommissie se eie regspan aangehoor dat Zuma gedagvaar word om van 27 tot 31 Januarie voor die kommissie te getuig, nadat hy nie op die afgelope drie geskeduleerde verskyningsdatums opgedaag het nie – elke keer met ’n ander verskoning. Oudpresidente FW de Klerk, Thabo Mbeki en Kgalema Motlanthe, voormalige adjunkpresident Baleka Mbete en oudspeaker Frene Ginwala het reeds bevestig dat hulle vanjaar se staatsrede sal bywoon. Die staatsrede vind Donderdag omstreeks 19:00 plaas. Former ⁦@PresidentJZUMA⁩ will attend #SONA2020! ⁦@GCISMedia⁩ pic.twitter.com/5fHw3asYu5 — Parliament of RSA (@ParliamentofRSA) February 12, 2020